 कुड़िये नां तूं आपूं सौंदी ते नां मिक्की सौन दिंदी।  अद्धी रात बीतन लगी पर तूं अजें बी सुल-सुल करा करनी एं।  कल्लै कोला में तुक्की बक्ख खटोलुऐ पर सोआला करना।  गगी होर डरी गेई।  नेईं बापू नेईं मिक्की बक्ख नेईं सुआलेआं।  नेईं तां मिक्की डोडरे आह्ले खोड़े चा निकली बागड़ बिल्ला चुक्कियै लेई जाग हून बिंद नेईं कुसकदी।  लै में सेई बी गेई आं-गगिया सिर-मूंह् पलेटी लैता ते बापू दी छाती कन्नै लगी गेई।  फ्ही पता नेईं कुसलै नींदर रानी ने ओह्दे सिरै च पुल्ले हत्थें गरोल दित्ती ते अपनी बांहें च समेटी लेआ।  गगी ते सेई गेई पर हून देवी चन्दे कोला नीन्दर अपनी चूक छड़काई बैठी, ओह् अक्खीं खोह्ल्ली-खोहल्ली न्हेरे च गै छत्ते दियें कड़ियें पास्सै दिक्खा करदा हा।  केइयें भलोके चेतें दा ताना-बाना बुनन लगी पेआ।  पिछले दस्सें ब’रें च उस ने जवानी गी छाल मारियै छड़ापी लैता हा।  दस ब’रे पैह्लें-हां-दस गै ब’रे पैह्लें ओह्दें घरे दी डवाठन टप्पी-नमें चित्तरे दे फुल्लें पर पूनियें पर पैर रक्खी छुम्मां-छम-छम-छम-करदी आई ही।  गीतें कन्नै-ढोलें ते डफलें कन्नै बांसुरयें कन्नै।  ओह्दे कन्नै गै आए हे केईं रंग-रौनकां-खुशियां-गड़ाके-नमें चाऽ सरगे।  पर दौं ब’रे परैंत गै एह् सब किश ओह्दे कन्नै गै मकोले आह्ली खनेहिया च दबोई गे।  सब रंग मकोले दे चिट्टे रंगे थ’ल्लै आनी खटोई गे, मस्होई गे।  पिच्छें रेही गेई बस इक नशानी-छें म्हीने दी गगी-उस्सै दिन दांद भिड़दे-भिड़दे आए हे ते अपने सिंघें च पलचाइयै लेई गे हे सने ढींगरे डुबरियें दी बेल।  जेह्दे फुल्ल ते पित्ते सुक्की-सुक्की मड़चोई गे हे ते फ्ही झड़ी गे हे।  चन्दू ने मिथी लेआ हा जे ओह् इस पित्ते गी नेईं मड़चोन देग।  एह् आपूं बनग इस बेली दा ढींगर।  गगी गी एह्दी मामी कोल छोड़ी आया हा।  जि’यां गगी ओपरा दुद्ध पीन लगी ही, उसी अपने घर लेई आया हा। 